Ovako
Oy Ovako Ab on Ruotsissa ja Suomessa toimiva japanilaisomisteinen koneenrakennusterästen valmistaja, jonka asiakkaita ovat kuulalaakeri-, ajoneuvo- ja konepajateollisuus. Tuotannon pääraaka-aine on kierrätysteräs, josta valmistetaan tankoja, putkia, renkaita ja puolivalmiita komponentteja. Ovako on edustettuna yli 30 maassa, ja yhtiöllä on myyntikonttoreita Euroopassa, Pohjois-Amerikassa ja Aasiassa.
Vuonna 2016 Ovakon liikevaihto oli 781 miljoonaa euroa ja henkilöstömäärä vuoden lopussa 2773. Molemmissa oli jonkun varran laskua, sillä vuonna 2015 Ovakon liikevaihto oli 834 miljoonaa euroa ja henkilöstömäärä 2905. Konsernissa on ollut käynnissä säästökuuri, johon on liittynyt irtisanomisia.
Ovakon Suomen tuotantolaitos sijaitsee Imatralla. Yhtiön pääkonttori on Ruotsissa Tukholmassa.
Ovakon vanhimmat juuret ovat Höforsin ruukissa, jonka toiminta alkoi 1600-luvulla. Suomen puolella Imatran tehtaat perustettiin 1935 Vuoksenniska Oy:n nimellä. Sotien jälkeen sotakorvaustuotanto vauhditti niiden kasvua. Vuoksenniska joutui taloudellisiin vaikeuksiin 1967, jolloin Grönblomin suvun omistuksessa perustamisestaan lähtien ollut yhtiö siirtyi väliaikaisesti rahoittajayhtiö Yhdyspankin haltuun.
Nimi "Ovako" tuli käyttöön 1969, kun imatralainen Vuoksenniska ja Fiskars yhdistivät terästuotantoaan. Wärtsilästä tuli suomalaisen Ovakon osaomistaja vuonna 1972.
1986 Ovako ja ruotsalainen SKF Steel fuusioituivat Ovako Steel -nimiseksi yhtiöksi. Vuonna 1991 Ovakon lakkautusuhan alla ollut Imatran tehdas siirtyi uuden Imatra Steel -yhtiön hallintaan, kun tehtaan johto osti sen valtion avustuksella.
Nykymuotoinen Ovako perustettiin vuonna 2005 yhdistämällä toisiinsa ruotsalaisen AB SKF:n omistama Ovako Steel AB, Wärtsilä Oyj:n omistama Imatra Steel Oy ja Rautaruukki Oyj:n omistamat Fundia Wire Oy Ab, Fundia Special Bar AB ja Fundia Bar & Wire Processing AB. SKF:n ja Wärtsilän omistusosuus Ovakosta on kummankin 26,5% ja Rautaruukin osuus on 47%. Yhdistymisen jälkeen Ovakossa oli 5 200 työntekijää 18 tuotantolaitosta Ruotsissa ja Suomessa.,
Vuonna 2006 omistajayhtiöt myivät Ovakon osakekannan kahdelle hollantilaiselle sijoitusyhtiölle ja saksalaiselle teräsalalla toimivalle Pampus-yhtiölle (Pampus Industrie Beteiligungen GmbH & Co. KG.). Vuodesta 2010 omistaja oli pääomasijoitusyhtiö Triton. Triton ei kuitenkaan ostanut niitä Ovakon osia, jotka valmistivat valssilankaa ja jännepunoksia eli pitkiä erikoisterästuotteita.
Ovako teki vuonna 2017 tuotantollisia järjestelyjä sulkemalla Ruotsissa Hälleforsin valssaamon ja Forsbackan tuotanto- ja jakeluyksikön.
Omistusjärjestelyiden viimeinen vaihe tapahtui keväällä 2018, jolloin japanilainen suuryritys Nippon Steel & Sumitomo Metal (NSSMC) osti Ovakon. Kesällä 2018 uusi omistajayritys teki järjestelyjä niin, että Sanyo Special Steel osti Ovakon osana Ovakon integraatiota NSSMC:hen. NSSMC, joka ostohetkellä oli Sanyo Special Steelin suurin osakkeenomistaja, kasvatti samalla osakeomistustaan ja muodosti Sanyo Special Steelistä NSSMC-konsernin tytäryrityksen.
Hofors-Hällefors valmistaa pitkiä terästuotteita. Yksi esimerkki tällaisista on erittäin kuonapuhdas ns. high-clean teräs, jota käytetään etupäässä niche-markkinoilla, kuten kaivosteollisuudessa ja laakereiden raaka-aineena. Hoforsin teräksestä valmistetaan esimerkiksi laakereita, dieselmoottoreiden osia ja muita erikoistuotteita.
Vuonna 2013 avattu Hoforsin rengastehdas nro 11 rakennettiin vastaamaan offshore-tuulivoimaloiden myötä kasvaneeseen laakeriteräksen kysyntään.
Hofors-Hällefors keskittyy kasvattamaan etupäässä niche-markkinoilla, kuten kaivosteollisuudessa ja laakerinvalmistuksessa, käytettävien erittäin kuonapuhtaiden terästen myyntivolyymia.
Ovakolla on Hoforsissa 1200 työntekijää.
Ovako Imatra valmistaa koneistettavaksi ja taottavaksi soveltuvia pitkiä terästuotteita. Imatran liiketoiminta perustuu tiiviiseen ja pitkäjännitteiseen yhteistyöhön erityisesti konepajateollisuudessa ja autoteollisuudessa toimivien asiakkaiden kanssa. Useat Imatran asiakkaista valmistavat takeita, joihin Ovako toimittaa erityyppisiä terästankoja.
Merkittävä osa Imatran tuotannosta on suunnattu asiakkaille, jotka valmistavat tarkkuustaottuja osia erilaisiin sovelluksiin esimerkiksi kaivos-, offshore- ja autoteollisuudessa.
Ovakolla on Imatralla noin 560 työntekijää. Se on Imatran kolmanneksi suurin työnantaja.
Smedjebacken-Boxholmissa valmistetaan koneenrakennusteräksiä. Smedjebacken sijaitsee Bergslagenin sydänmailla, ja siellä on tehty terästä 1800-luvulta asti. Ovakolla on siellä noin 235 työntekijää.